Omnibus presentes litteras inspecturis, Frater Robertus Sancti-Petri-Vivi Senon., abbas humilis, totusque ejus dem ecclesie conventus, salutem in Domino. Noverint universi quod cum homines vel femine nostre de castellaniis Trianguli et de Nogento et de ballivia Velonesse, matrimonialiter copulantur cum hominibus vel feminabus capituli Senon. dictorum locorum, nos et dictum capitulum Senon., communiter pertinere ad heredes ex illo matrimonio procreatos, et in dictis locis quibus partimur ad heredes talis fuit usus huc usque et consuetudo quod si homo noster, vel femina, matrimonialiter copulabatur cum homine vel femina ejusdem capituli, liberi ex tali matrimonio procreati, qui in partem nostram cederant, habebant totam hereditatem hominis nostri vel femine nostre; et illi qui in partem dicti capituli veniebant habebant totam hereditatem hominis vel femine ipsius capituli. Nos, vero, attendentes dictum usum rationi et juri esse contrarium, pro communi utilitate dictorum liberorum, ita ordinavimus et concessimus inter nos et capitulum antedictum quod liberi ex predicto matrimonio procreati in dictis locis et decetero procreandi, participes sint decetero hereditatis patris et matris eorumdem, et fratres quantum ad hereditatem eamdem. Quod ut ratum et firmum permaneat, presentes litteras fecimus scribi et sigillorum nostrorum munimine roborari. Actum, anno Domini Mº CCº tricesimo-septimo, mense julio.